-เอกสารแนบ 3-

รายงานคณะกรรมการตรวจสอบ

คณะกรรมการจรวจสอบของบริษัท อีเทอเนิล เอนเนอยี จำกัด (มหาชน)
ประกอบด้วยกรรมการอิสระผู้ทรงคุณวุฒิจำนวน 3 ท่าน ได้แก่

นายธนาชัย ธีรพัฒนวงศ์ ประธานกรรมการตรวจสอบ

นายนิวัตน์ แจ้งอริยวงศ์ กรรมการตรวจสอบ

ดร. เวทางค์ พ่วงทรัพย์ กรรมการตรวจสอบ

เลขานุการคณะกรรมการตรวจสอบ ได้แก่ นางสาวกนกนุช ชลวานิช

คณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฎิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

คณะกรรมการตรวจสอบได้ปฎิบัติงานภายใต้ขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทในการกำกับดูแลการดำเนินงานของบริษัทอย่างรอบคอบ
ด้วยความรู้ความสามารถ และความเป็นอิสระโดยไม่มีข้อจำกัดในการได้รับข้อมูล
เพื่อให้เกิดความชัดเจนในการบริหารงานด้วยความซื่อสัตย์
ตลอดจนให้คำแนะนำในเรื่องต่างๆที่เกี่ยวข้องให้มั่นใจว่าคณะกรรมการและผู้บริหารได้บริหารกิจการตามนโยบายของบริษัทอย่างถูกต้อง
ครบถ้วน และมีมาตรฐาน ซึ่งได้รับความร่วมมือเป็นอย่างดีจากผู้บริหาร ผู้ตรวจสอบภายใน
และผู้สอบบัญชีของบริษัท ในรอบปี 2554 คณะกรรมการตรวจสอบได้มีการประชุมร่วมกัน 4 ครั้ง
โดยได้ประชุมร่วมกับผู้บริหาร ผู้ตรวจสอบภายใน และผู้สอบบัญชี
รวมถึงการประชุมร่วมกับผู้สอบบัญชีโดยไม่มีฝ่ายบริหารเข้าร่วม เพื่อหารือ
และแลกเปลี่ยนความคิดเห็นในวาระที่เกี่ยวข้องกับการดำเนินงาน
คณะกรรมการตรวจสอบได้ปฎิบัติงานในรอบปี 2554 สรุปสาระสำคัญได้ดังนี้

1. สอบทานงบการเงินรายไตรมาส และงบการเงินประจำปี 2554
ซึ่งผ่านการสอบทานและตรวจสอบจากผู้สอบบัญชี
ก่อนนำเสนอให้คณะกรรมการบริษัทพิจารณาโดยได้สอบถามและรับฟังคำชี้แจงจากผู้บริหารและผู้สอบบัญชี
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่ารายงานทางการเงิน
รายการที่เกี่ยวโยงกันระหว่างบริษัทกับบริษัทย่อยและบริษัทย่อยโดยอ้อม
รายการที่อาจก่อให้เกิดความขัดแย้งทางผลประโยชน์
และการเปิดเผยข้อมูลที่เป็นสาระสำคัญได้จัดทำขึ้นอย่างครบถ้วน ถูกต้องตามที่ควร
มีความโปร่งใสเชื่อถือได้ เป็นไปตามมาตรฐานและหลักการบัญชีที่รับรองทั่วไป
รวมทั้งมีการเปิดเผยข้อมูลในงบการเงินอย่างเพียงพอและทันเวลาเพื่อเป็นประโยชน์ต่อผู้ถือหุ้นและนักลงทุน
นอกจากนี้ยังได้ติดตามและประสานงานกับผู้สอบบัญชีเกี่ยวกับมาตรฐานการบัญชีที่จะมีการเปลี่ยนแปลงมาตรฐานบัญชีสากล
ซึ่งจะมีผลบังคับใช้ในปี 2555 เพื่อรับทราบผลกระทบต่องบการเงินของบริษัท

2. สอบทานงานตรวจสอบภายใน
เพื่อให้มั่นใจว่าการดำเนินกิจกรรมตรวจสอบภายในเป็นไปอย่างมีประสิทธาพและเกิดประสิทธิผลเพื่อประโยชน์สูงสุดแก่บริษัทและผู้ถือหุ้นโดยได้สอบทานภารกิจขอบเขตการปฎิบัติงาน
หน้าที่และความรับผิดชอบ และความเป็นอิสระของหน่วยงานตรวจสอบภายใน
เพื่อให้การปฎิบัติงานตรวจสอบมีคุณภาพมาตรฐานและสอดคล้องกับแนวทางการตรวจสอบภายในของตลาดหลักทรัพย์แห่งประเทศไทย
คณะกรรมการตรวจสอบมีความเห็นว่า บริษัทมีระบบการตรวจสอบภายในที่เพียงพอ เหมาะสม
และเกิดประสิทธิผลสอดคล้องกับมาตรฐานสากล
หน่วยงานตรวจสอบภายในมีความเป็นอิสระในการปฎิบัติหน้าที่
และรายงานผลการตรวจสอบต่อคณะกรรมการตรวจสอบ

3. สอบทานประสิทธิผลของระบบการควบคุมภายใน
เพื่อให้มั่นใจว่าการดำเนินงานของบริษัทเป็นไปอย่างมีประสิทธิภาพ เกิดประสิทธิผล
และบรรลุเป้าหมายที่กำหนดไว้ โดยพิจารณาจากรายงานผลการตรวจสอบภายในประจำปี 2554
และผลการประเมินระบบการควบคุมภายในโดยผู้ตรวจสอบภายในรวมทั้งได้ประเมินระบบการควบคุมภายในด้านการบริหารเงิน
และการปฎิบัติตามกฎหมาย
ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์และหน่วยงานต่างๆ
ที่เกี่ยวข้อง คณะกรรมการตรวจสอบมีความเห็นว่า บริษัทมีระบบการควบคุมภายในที่เหมาะสม
เพียงพอ และเกิดประสิทธิผล โดยมีองค์ประกอบหลัก 5 ส่วน คือ สภาพแวดล้อมภายใน
การบริหารความเสี่ยง กิจกรรมการควบคุม ระบบสารสนเทศและการสื่อสารข้อมูล
และระบบการติดตามผลการดำเนินงาน ทั้งนี้ไม่พบจุดอ่อนหรือข้อบกพร่องที่เป็นสาระสำคัญ

4. สอบทานและให้ความเห็นต่อการเข้าทำรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ เพื่อให้การทำรายการดังกล่าวมีความสมเหตุสมผล
เป็นประโยชน์สูงสุดต่อบริษัท และเป็นไปตามกฎหมายและข้อกำหนดของตลาดหลักทรัพย์
คณะกรรมการตรวจสอบมีความเห็นว่า การตกลงเข้าทำรายการดังกล่าวของบริษัทมีความโปร่งใส
ไม่ก่อให้เกิดความขัดแย้งทางผลประโยชน์
และเป็นประโยชน์สูงสุดต่อการดำเนินธุรกิจของบริษัทและผู้ถือหุ้น
ด้วยเงื่อนไขราคาที่สมเหตุสมผลเช่นเดียวกับที่ทำรายการกับบุคคลภายนอกทั่วไป
และมีการเปิดเผยข้อมูลอย่างครบถ้วน เป็นไปตามกฎหมายและข้อกำหนดของหน่วยงานที่เกี่ยวข้อง

5. พิจารณาคัดเลือก และเสนอแต่งตั้ง และกำหนดค่าสอบบัญชีประจำปี 2555
คณะกรรมการตรวจสอบได้พิจารณาผลการปฎิบัติงานในปีที่ผ่านมาของผู้สอบบัญชี
โดยคำนึงถึงความอิสระ ความรู้ความสามารถ และประสบการณ์ในการตรวจสอบของผู้สอบบัญชี
รวมถึงความเหมาะสมของค่าตอบแทน
คณะกรรมการตรวจสอบได้ให้ความเห็นต่อคณะกรรมการบริษัทเพื่อเสนอขออนุมัติต่อที่ประชุมผู้ถือหุ้นในการแต่งตั้งนางสาววิมลศรี
จงอุดมสมบัติ ผู้สอบบัญชีรับอนุญาต ทะเบียนเลขที่ 3899 และ/หรือ นางสาวกรรณิการ์ วิภาณุรัตน์
ผู้สอบบัญชีรับอนุญาต ทะเบียนเลขที่ 7305 จากบริษัท กรินทร์ ออดิท จำกัด เป็นผู้ผู้สอบบัญชีประจำปี
2555 ของบริษัท บริษัทย่อย และบริษัทย่อยโดยอ้อม โดยมีค่าสอบบัญชีไม่เกิน 995,000 บาท

สรุปในภาพรวมแล้ว คณะกรรมการตรวจสอบมีความเห็นว่า
คณะกรรมการบริษัทตลอดจนผู้บริหารของบริษัทมีความมุ่งมั่นในการปฎิบัติหน้าที่เพื่อให้บรรลุเป้าหมายที่กำหนดอย่างมีคุณภาพ
ให้ความสำคัญต่อการดำเนินงานภายใต้ระบบการกำกับดูแลกิจการที่ดี มีความโปร่งใส และเชื่อถือได้
มีระบบควบคุมภายในที่เพียงพอ เหมาะสม
รายงานข้อมูลทางการเงินและการดำเนินงานอย่างถูกต้อง
รวมถึงการปฎิบัติตามกฎหมายและข้อบังคับที่เกี่ยวข้อง
และการเปิดเผยรายการที่เกี่ยวโยงกันเป็นไปอย่างครบถ้วน
มีการพัฒนาปรับปรุงระบบการปฎิบัติงานให้มีคุณภาพและเหมาะสมกับสภาพแวดล้อมทางธุรกิจอย่างต่อเนื่อง

[]

( นายธนาชัย ธีรพัฒนวงศ์ )

  ประธานกรรมการตรวจสอบ